Հայոց ցեղասպանության 100-րդ տարելիցին նվիրված եռօրյա երաժշտահանդեսի մոցարտյան ակորդները շուտով մոնումենտալ հնչողությամբ են հագենում: Խորին ակնածանքով իրենց կատարողական հարուստ փորձառությունն են մեկտեղում Սպիվակովի հիմնած Ռուսաստանի ազգային ֆիլհարմոնիկ նվագախումբն (ՌԱՖՆ) ու բազմավաստակ մաեստրո Հովհաննես Չեքիջյանի գլխավորած Հայաստանի պետական ազգային ակադեմիական երգչախումբը ու կախարդում են Մոցարտի «Ռեքվիեմի» անանցողիկ հմայքով: Հայ-ռուսական այս ինքնատիպ երաժշտական դաշինքի ներգործությունը առանձնակի շեշտադրվում է մենակատարներ Հասմիկ Թորոսյանի, Քրիստինե Սահակյանի, Ալեքսեյ Նեկլյուդովի և Հովհաննես Ներսեսյանի համադաշն երգեցողությամբ: Եվ «Վլադիմիր Սպիվակովը հրավիրում է...» միջազգային փառատոնի երևանյան բեմելի հանդեպ սրվում է հայաստանցի երաժշտասերների հետաքրքրությունը: